CHO ขาขึ้นต่อเนื่อง! บวกอีก 14% นิวไฮรอบ 1 ปี 8 เดือน! ลุ้นปีนี้ “เทิร์นอะราวด์”
CHO ขาขึ้นต่อเนื่อง! บวกอีก 14% นิวไฮรอบ 1 ปี 8 เดือน! ลุ้นปีนี้ “เทิร์นอะราวด์”
26 เม.ย. 2564

ผู้สื่อข่าวรายงานว่า บริษัท ช ทวี จำกัด (มหาชน) หรือ CHO ณ เวลา 16.308 น. อยู่ที่ระดับ 0.90 บาท บวก 0.11 บาท หรือ 13.92%  ด้วยมูลค่าซื้อขาย 115.56 ล้านบาท ราคาหุ้นนิวไฮในรอบ 1 ปี  8 เดือน โดยเทียบตั้งแต่หุ้นยืนที่ระดับ 0.83 บาท เมื่อวันที่ 7 ส.ค.62

โดยก่อนหน้านี้นายสุรเดช ทวีแสงสกุลไทย กรรมการผู้จัดการใหญ่ และประธานเจ้าหน้าที่บริหาร CHO กล่าวว่า ในปี  2564 ผลการดำเนินงานของบริษัทน่าจะกลับมาฟื้นตัว (เทิร์นอะราวด์) ได้ หลังจากในปี 2563 ได้รับผลกระทบจากสถานการณ์การแพร่ระบาดของไวรัสโควิด-19
ด้านแผนธุรกิจในปี 2563-2564 บริษัทมีรายได้ประจำ ประกอบด้วย บริการซ่อมบำรุงรถโดยสาร NGV จำนวน 489 คัน มีสัญญาบริการ 10 ปี, ธุรกิจเช่ารถโดยสารรับส่งพนักงานเครือ SCG เส้นทางอ.น้ำพอง อ.อุบลรัตน์ และอ.เมือง จ.ขอนแก่น, ธุรกิจบริหารโครงการรถโดยสาร มหาวิทยาลัยขอนแก่น, ศูนย์ซ่อมรถบรรทุก 1 แห่งที่ จ.ชลบุรี และงานบริหารการซ่อมบำรุงรถของ Linfox และขยายธุรกิจบริการรถขนส่งมวลชนสาธารณะ (Smart Bus)
ขณะที่งานตามสัญญา ประกอบด้วย ผลิตภัณฑ์สนับสนุนภาคพื้นสนามบิน (ได้รับผลกระทบจากโควิด-19 โดยตรง), ผลิตภัณฑ์มาตรฐาน, งานซ่อมปืนใหญ่ให้กองทัพบก จำนวน 22 กระบอก ในปี 2563 ส่งมอบแล้ว 13 กระบอก และอีก 9 กระบอกจะส่งมอบต้นปี 2564
ด้านงานพัฒนาผลิตภัณฑ์ใหม่ในปี 2563 และจำหน่ายในปี 2564 ประกอบด้วย รถ London Taxi และพัฒนาให้เป็นระบบไฟฟ้า (EV), ถังขยะอัจฉริยะแบบฝังพื้นและระบบจัดการขยะ (ECO Waste System) วางแผนที่จะเสนอให้หน่วยงานรัฐบาลเพื่อใช้ในงานชุมชน และงานเทศกาลต่าง ๆ เช่นงานประจำจังหวัด เป็นต้น ในรูปแบบโมเดลธุรกิจแบบให้เช่าใช้ รวมถึงรถบัสโดยสารไฟฟ้า และ ชุด Modify Convert รถที่ใช้น้ำมันเชื้อเพลิง เป็นรถใช้พลังงานไฟฟ้าและงานความร่วมมือพัฒนาระบบบริหารโครงการ ประกอบด้วย โครงการต่อเรือตรวจการณ์ไกลฝั่ง จำนวน 6 ลำ ของกองทัพเรือฟิลิปปินส์ และโครงการความร่วมมือวิจัยและพัฒนาสินค้าในอุตสาหกรรมป้องกันประเทศ (DTI-CHO)
โดย ณ วันที่ 30 ก.ย. 2563  บริษัทมีมูลค่างานที่รอรับรู้รายได้ (Backlog) รวม 1,612.15 ล้านบาท แบ่งเป็นงานในประเทศ มูลค่า 1,586.27 ล้านบาท และงานต่างประเทศ 25.88 ล้านบาท โดยจะรับรู้รายได้ในปี 2563 รวม 219.87  ล้านบาท จากงานในประเทศ 212.11 ล้านบาท และต่างประเทศ 7.76 ล้านบาท  ส่วน Backlog ที่เหลือจะรับรู้หลังปี 2563 รวม 1,392.28 ล้านบาท เป็นงานในประเทศ 1,374.16 ล้านบาท และต่างประเทศ 18.12  ล้านบาท
ทั้งนี้ ผลิตภัณฑ์ของบริษัท เป็นการผลิตตาม Made To Order ให้กับภาคเอกชน และหน่วยงานราชการทั้งในประเทศและต่างประเทศ แบ่งออกเป็น 3 กลุ่มดังนี้ 1.ผลิตภัณฑ์มาตรฐาน 2.ผลิตภัณฑ์ออกแบบพิเศษ เช่น ผลิตภัณฑ์เพื่ออุตสาหกรรมป้องกันประเทศ, งานซ่อมบำรุงปืนใหญ่ให้ขนาด 105 มม.ให้กองทัพบก
และ 3.บริหารโครงการและงานบริการ  เช่น สร้างเรือตรวจการไกลฝั่ง OPV 1,2 รวมถึงประกอบรถ London Taxi ซึ่งบริษัทคาดว่าจะเริ่มโครงการ Taxi VIP EV นี้ ประมาณต้นปี 2564 ประมาณ 1,000 คัน และจะเพิ่มเป็น 2,500 คันภายใน 2 ปี และด้านศูนย์ซ่อมรถบรรทุก ชื่อ “สิบล้อ 24 ชั่วโมง” โดยบริษัทมีแผนจะเปิดเพิ่ม 1 แห่งที่จ.สุราษฎร์ธานีในปี 2564 และในปี 2565-2566 มีแผนจะลงทุนเปิดเพิ่มอีก 3 แห่ง ในพื้นที่ภาคเหนือ ที่จ.เชียงใหม่ ภาคอีสานใต้ ที่จ.อุดรธานี และภาคใต้ตอนล่าง ที่หาดใหญ่ จ.สงขลา